钦定古今图书集成/理学汇编/文学典/第071卷 > 王子融
## 钦定古今图书集成/理学汇编/文学典/第071卷 > 王子融

按《宋史王曾传》：“曾弟子融，字熙仲，初以曾奏，为将作
监主簿，祥符进士及第，累迁太常丞，同知礼院。献所
为文，召试直集贤院。尝论次国朝以来典礼因革，为
《礼阁新编》，上之，以其书藏太常。权三司度支盐铁判
官任布请铸大钱，行之京城，三司使程琳集官议，子
融曰：‘今军营半在城外，独行大钱城中，可乎’？”事遂寝。
权同纠察刑狱，知河阳。又集五代事为《唐馀录》六十
卷以献。进直龙图阁，累迁太常少卿，权判大理寺。迺
取谳狱轻重可为准者，类次以为断例。拜天章阁待
制、尚书吏部郎中、知荆南。盗张海纵掠襄、邓，至荆门，
子融阅州兵，将迎击之，贼引去。迁右谏议大夫、知陕
州，徙河中府。既而勾当三班院，迁给事中，以尚书工
部侍郎、集贤院学士知兖州，不赴，改刑部侍郎致仕。
英宗即位，进兵部。卒。本名皞，字子融。元昊反，请以“字”
为名。性俭啬，街道卒除道，侵子融邸店尺寸地，至自
诣开封府诉之。然教饬子孙，严厉有家法。晚学佛氏，
从僧怀琏游。

按《青州府志》，皞直集贤院。初，新旧《五代史》皆不与韩
通立传，识者笑之。皞著《唐馀录》，有记、志、传，又博采诸
家说，效裴松之《三国志》，附注于下。表韩通于《忠义传》
冠以宋初褒赠之典，新旧史皆所不及。